《次韵侄端臣感兴》
宋代·范浚

日车走长天，劫劫不容息。坐令韶稚子，面有冻梨色。

崎岖百年内，贵贱俱物役。独往属幽人，膏肓嗜泉石。

伊予真爱山，所向留屐迹。遥岑难历脚，望望怜寸碧。

阿卿昨远游，厌俗眼常白。归来对家山，随遇有馀适。

哦诗洗穷愁，感事念今昔。婆娑碧溪上，俛仰欣自得。

应嗤曩行路，万事等儿剧。相期从此始，幽赏且连夕。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。